โต้งเรียกแบงก์รัฐถกพักหนี้ดี
ธกส.โอดแค่2โครงการกระทบแบงก์1.2หมื่นล้านขอเคลียร์จ่ายเงินสมทบ
10 มี.ค. 2555

ธกส.โอดแค่2โครงการกระทบแบงก์1.2หมื่นล้านขอเคลียร์จ่ายเงินสมทบ
เรียก 6 แบงก์รัฐคุยพักหนี้ดี ธ.ก.ส.โอดพักหนี้ค่าต๋งแบงก์รัฐ 0.47% ทำรายได้หายวับ 1.2 หมื่นล้าน
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ในวันที่ 11 มี.ค.นี้ นายกิตติรัตน์ ณ ระนอง รองนายกรัฐมนตรีและ รมว.คลัง จะเรียกผู้บริหารธนาคารเฉพาะกิจของรัฐทั้ง 6 แห่ง เข้ามาหารือถึงแนวทางการดำเนินการในโครงการพักชำระหนี้ของลูกหนี้ดีที่มีหนี้ต่ำกว่า 5 แสนบาท
แนวทางการดำเนินโครงการพักหนี้ดีจะแบ่งเป็น 2 แนวทาง คือ 1.การหยุดพักชำระเงินต้นเป็นเวลา 3 ปี แต่ลูกหนี้ยังคงต้องผ่อนชำระในส่วนของดอกเบี้ยตามปกติ รวมถึงลูกหนี้จะไม่สามารถกู้เงินเพิ่มได้ ซึ่งในส่วนนี้ได้สร้างความกังวลใจต่อการดำเนินงานของธนาคารเฉพาะกิจของรัฐทั้ง 6 แห่ง เนื่องจากหากมีการจัดชั้นลูกหนี้ที่เข้าโครงการพักหนี้ตามแนวทางดังกล่าว ให้เป็นกลุ่มหนี้ที่ไม่ก่อให้เกิดรายได้ ทำให้ธนาคารของรัฐอาจต้องกันสำรองเพิ่มอีก 2% จากปกติที่สำรอง 1% ซึ่งอาจกระทบต่อผลการดำเนินงาน
แนวทางที่ 2.ลูกหนี้จะได้รับการลดอัตราดอกเบี้ยลง 2% จากอัตราปกติที่จ่ายอยู่ในปัจจุบันเป็นระยะเวลา 3 ปี ซึ่งแนวทางนี้ลูกค้าสามารถกู้เงินมาหมุนใช้เพิ่มขึ้น ในส่วนของ ธ.ก.ส. มีลูกค้าที่เข้าหลักเกณฑ์ร่วม 2.9 แสนราย คิดเป็นมูลหนี้ 3.9 แสนล้านบาท หากลูกค้าเลือกแนวทางนี้จะทำให้รายได้ลดลง 8,000 ล้านบาท
นายลักษณ์ กล่าวอีกว่า ในการหารือกับนายกิตติรัตน์วันที่ 11 มี.ค.นี้ ธนาคารจะชี้แจงให้ทราบถึงผลกระทบที่เกิดจากโครงการพักชำระหนี้ของลูกหนี้ดีที่มีหนี้ต่ำกว่า 5 แสนบาท และขอความชัดเจนในการนำส่งเงินเข้ากองทุนเพื่อการพัฒนาและเสริมสร้างความแข็งแกร่งให้กับธนาคารของรัฐ 0.47% ว่าจะต้องคำนวณรวมกับสลากของธนาคารหรือไม่ เนื่องจากปัจจุบัน ธ.ก.ส.มีเงินฝากซึ่งรวมกับสลากแล้ว 8 แสนล้านบาท หากต้องมีการนำส่งเงิน 0.47% จะคิดเป็นวงเงินสูงถึง 4,000 ล้านบาท รวมทั้งสองโครงการแล้วจะส่งผล กระทบกับ ธ.ก.ส.ไม่น้อยกว่า 1.2 หมื่นล้านบาท
นายลักษณ์ กล่าวว่า ในเบื้องต้นคงจะเสนอขอให้มีการทบทวนหรือชะลอการนำส่งเงินเข้ากองทุนในอัตรา 0.47% ออกไปก่อน และจะขอให้รัฐบาลชดเชยรายได้ที่สูญเสียไปจากการดำเนินงานตามโครงการรัฐ รวมทั้งขอให้มีการขยายวงเงินการปล่อยสินเชื่อนอกภาคการเกษตรให้อยู่ในระดับ 2530% จาก 20% และขอเพิ่มทุนอีก 1 หมื่นล้านบาท จากปัจจุบัน 5 หมื่นล้านบาท